Лъагъуныгъэр щIэныгъэм и жагъуэгъукъым
Щэн-щэхуэным иуфэбгъуа ди хъуреягъым цIыху гухэлъыр нэгъунэ ахъшэм и унафэм щIэту къыпщегъэхъу.

ЦIыхур цIыху зыщIыж гурыщIэхэри нэхъ чэнж дохъу фейдэр щытепщэ дунейм. Арагъэнщ щIэныгъэ зыбгъэдэлъ ныбжьыщIэхэр гъащIэ гъусэ къагъуэтыным гугъу нэхъ щIыдехьыр.
А гугъэншагъэм укъыхэзыш гуэр къыщыхъуащ мы махуэхэм Налшык. Къэбэрдей-Балъкъэрым и щыхьэрыр тхылъеджэ нэхъыбэ дыдэ зыдэс Кавказ Ищхъэрэм и щIыпIэ ищIын и мураду, «Sredabook» тхылъ тыкуэн къызэIузыха КIуэкIуэ Мурат, зэрихабзэу, и щэхуакIуэхэм хуэдэ дунейм зэрытетымытыр ди фIэщ ищIын папщIэ, и тыкуэным къыщыхъуа Iуэхугъуэ гъэщIэгъуэным щыгъуазэ дещI.
«Дыгъуэпшыхь инстаграмым хамэ къэрал щыщ щIалэ гуэр къыщысхуэтхащ, - жеIэж Мурат зэгуэкIуаитIыр зэзыпх лъэмыж зэрыхъуам иригушхуэу. – КъызэрыщIэкIымкIэ, абы фIыуэ илъэгъуа хъыджэбзыр Налшык щыщти, пщащэм тхылъ къыхуищэхун щхьэкIэт къыщIэтхэр».
Инджылызыбзэ зыщIэ тыкуэнтетымрэ хы адрыщI къитхыкI абы и щэхуакIуэмрэ зэIэпаха тхыгъэми къыпхуиджыкIыр аращ: «Налшык щыщ си хъыджэбзым тхылъ къыхуэсщэхуну сыхуейщ».
«Дзыхь хуэзмыщIыщэу и упщIэхэм жэуап естым, зыщIэупщIэр езгъэлъагъуурэ, щIалэм икIэм-икIэжым тхылъи I30-рэ къыхихащ, - пещэ Мурат и хъыбарым. - Дакъикъэ зыбжанэ фIэкIа дэмыкIыуи, сом мин 54-рэ си телефоным къызэрыкIуам и хъыбар къысIэрыхьащ. Иджы тхылъхэр саугъэт къызэрыхуащIар зэхиха нэужь, зи гуфIэнэпсхэр къыщиуда хъыджэбзыр къыщысынум дожьэ».
КъэхъукъащIэр зы телъыджэ, ар щIалэгъуалэм къазэрыщыхъуар телъыджэ етIуанэ.

Чэрим Марианнэ.
